b"\n_START_ARTICLE_\nCiril Amor\xc3\xb3s i Pastor\n_START_SECTION_\nBiografia\n_START_PARAGRAPH_\nEs llicenci\xc3\xa0 en dret a la Universitat de Val\xc3\xa8ncia i des del 1852 va exercir com a advocat. Fou assessor de Jos\xc3\xa9 Campo P\xc3\xa9rez i membre del consell d'administraci\xc3\xb3 de la Compa\xc3\xb1\xc3\xada de Ferrocarriles d'Almansa a Valencia y Tarragona. Al final de la seva vida tamb\xc3\xa9 fou deg\xc3\xa0 del Col\xc2\xb7legi Oficial d'Advocats de Val\xc3\xa8ncia._NEWLINE_Deixeble de Francisco Carbonell Mag\xc3\xad, cap del Partit Moderat, fou conseller provincial el 1862-1863 i president del Consell Provincial el 1864. El 1865 fou nomenat governador civil de Val\xc3\xa8ncia, i durant el seu mandat orden\xc3\xa0 la demolici\xc3\xb3 de les muralles de Val\xc3\xa8ncia, cosa que facilit\xc3\xa0 l'expansi\xc3\xb3 de la ciutat._NEWLINE_El 1867 fou elegit diputat pel districte de Ll\xc3\xadria a les Corts Espanyoles pel Partit Moderat, i s'hi va oposar al cap de govern Luis Gonz\xc3\xa1lez Bravo. Durant el Sexenni Democr\xc3\xa0tic fou un dels m\xc3\xa9s destacats promotors de la restauraci\xc3\xb3 borb\xc3\xb2nica com a vicepresident del Cercle Alfons\xc3\xad de Val\xc3\xa8ncia i com a un dels organitzadors del pronunciament del general Mart\xc3\xadnez Campos de desembre de 1874, ja que l'instig\xc3\xa0 a traslladar-se a Val\xc3\xa8ncia per posar-se al capdavant del destacament d'Antonio Dab\xc3\xa1n Vallejo. Antonio C\xc3\xa1novas del Castillo li va oferir un t\xc3\xadtol de noblesa, per\xc3\xb2 el rebutj\xc3\xa0._NEWLINE_El 1875 form\xc3\xa0 part de la Diputaci\xc3\xb3 provisional i de la Junta de Notables que va redactar la Constituci\xc3\xb3 Espanyola de 1876. Aleshores es va alinear amb els moderats i juntament amb Claudio Moyano es va oposar a la llibertat de cultes. No fou elegit diputat, per\xc3\xb2, a les eleccions per Val\xc3\xa8ncia i Ll\xc3\xadria el 1876 i per Sogorb el 1879. S\xc3\xad que fou escollit el 1881 i 1886 diputat pel districte de X\xc3\xa0tiva. Aleshores es reconcili\xc3\xa0 amb el Partit Liberal Conservador de C\xc3\xa1novas i el 1884 fou nomenat Director General de Registres i Notariat._NEWLINE_Amb el marqu\xc3\xa8s de Campo i Juan Navarro Reverter va formar el triumvirat que va emprendre les tasques fundacionals de la Caixa d'Estalvis i Mont de Pietat de Val\xc3\xa8ncia, creada per Reial Ordre de 31 d'agost de 1877. Simult\xc3\xa0niament, es va vincular al moviment reneixencista valenci\xc3\xa0, i at\xc3\xa8nyer la presid\xc3\xa8ncia de Lo Rat Penat l'any 1886, la qual no arribaria a exercir efectivament en estar ja afligit per la malaltia que li provocaria la mort._NEWLINE_La ciutat de Val\xc3\xa8ncia va donar-li el seu nom a l'antic carrer del Port, on va tenir la seua resid\xc3\xa8ncia Ciril Amor\xc3\xb3s."